“Tres anuncios en las afueras” y “Cavernícola” obrin la programació de març en el cinema Tívoli
2025-07-24

La programació cinematogràfica que ha llançat el cinema Tívoli de Burjassot per al mes de març donarà l’oportunitat de gaudir de fins a vuit pel·lícules recentment estrenades als veïns i veïnes de Burjassot, al llarg de quatre caps de setmana. Amb un preu únic de quatre euros per entrada, els espectadors i espectadores tenen per davant diferents estrenes, tant per a adults com para tota la família, de les quals algunes d’ells estan nominades a rebre, el pròxim 4 de març, l’Oscar a la millor pel·lícula.

El primer cap de setmana del mes, del 2 al 4 de març, arriben al Tívoli les pel·lícules “Tres anuncios en las afueras” i “Cavernícola”. Amb diversos i prestigiosos premis ja en la butxaca, entre ells el Globus d’Or i el Bafta, tant a la millor pel·lícula com a la millor actriu, i a l’espera de la cerimònia dels Oscars, “Tres anuncios en las afueras” ha rebut, des del moment de la seua estrena, el calorós aplaudiment tant de la crítica com del públic. Dirigit per Martin McDonagh i amb la brillant interpretació de la protagonista, Frances McDormand, aquest thriller amb tints de comèdia negra presenta a Mildred Hayes, una dona de 50 anys la filla de la qual, adolescent, ha sigut violada i assassinada, de manera que Mildred decideix iniciar, pel seu compte, una guerra contra la policia del seu poble, Ebbing, en considerar que no fan prou per a resoldre el cas. El seu primer pas serà contractar unes tanques publicitàries denunciant la situació i assenyalant al cap de policia, William Willoughby, com a responsable principal de la passivitat policial. “Tres anuncios en las afueras”, no recomanada per a menors de 16 anys, es projectarà en el Tívoli el divendres 2 i el dissabte 3 de març, a les 22:30h, així com el diumenge 4 de març, a les 19:30h.

Com a contrapunt a aquesta comèdia dramàtica amb tocs foscos, el Tívoli també dóna la benvinguda, el primer cap de setmana del mes, a “Cavernícola”, una pel·lícula britànica d’animació, recomanada per a xiquets a partir de 6 anys i per al públic en general amb ganes de viure una divertida aventura en la Prehistòria. “Cavernícola” narra les peripècies de Dug i Hognob, un cavernícola i un senglar d’una tribu de l’Edat de Pedra. Es tracta d’una civilització que s’enfronta a l’arribada d’uns invasors liderats pel modern i malvat vilà Lord Nooth, que pretén instaurar l’Edat de Bronze. Amb l’objectiu de fer-se un lloc en la Història, Dug i Hognob competiran de la millor forma que els seus ancestres els van ensenyar: amb “el joc sagrat”. I és que, sense saber-ho, aquests cavernícoles acaben d’inventar accidentalment el futbol. Serà el partit més èpic de la història ja que està en joc la supervivència de la tribu de Dug i la seua mascota, que hauran de sortejar amb gràcia i astúcia múltiples perills i derrotar al malvat Lord Nooth per a no perdre la seua llar. Les projeccions de “Cavernícola” seran el divendres 2 i el dissabte 3, a les 19h i el diumenge 4, a les 17h.

El cap de setmana del 9 a l’11 de març, la programació del cinema Tívoli seguirà endavant amb una altra pel·lícula que es compta entre les favorites per a fer-se amb l’estatueta daurada. Es tracta de “La forma del agua”, l’últim film del director Guillermo del Toro amb la qual s’ha fet amb el Globus d’Or al millor director. També aqueix cap de setmana, el Tívoli projectarà la pel·lícula infantil d’animació “La abeja Maya. Los juegos de la miel”, una nova aventura de l’abella més famosa del món que, en aquesta ocasió, ficarà la pota amb l’Emperadriu de Buzztrópolis i haurà d’unir-se a un equip de rebels insectes per a participar en els Jocs de la Mel, per a poder salvar així a la seua Reina i a la resta de companyes del rusc.

Després del descans que farà el cinema Tívoli durant el cap de setmana faller, la programació es reprendrà del 23 al 25 de març amb les arribada de dues noves pel·lícules: “Una familia feliz”, també d’animació i per a tota la família, i “Sin rodeos”, la pel·lícula dirigida per Santiago Segura, i protagonitzada per un gran elenc de renombrats actors i actrius del cinema espanyol.

El mes de març cinematogràfic arribarà a la seua fi a Burjassot, el cap de setmana del 30 de març a l’1 d’abril, amb l’arribada de “Un pliegue en el tiempo”, la nova pel·lícula de fantasia i ciència ficció de la factoria Disney i també la comèdia musical espanyola “La tribu”, dirigida per Fernando Colomo i per Paco León i Carmen Machi.